SCC โชว์ปี 64 กำไรโต 38% แตะ 4.7 หมื่นลบ. ตามคาด! แจกปันผล 10 บ. XD 7 เม.ย.นี้
ตามคาด! SCC อวดปี 64 กำไรโต 38% แตะ 4.7 หมื่นลบ. จากปีก่อนกำไร  3.41 หมื่นลบ. รับรายได้ 3 ธุรกิจขยายตัว-รับรู้ส่วนแบ่งกำไรเพิ่ม แจกปันผล 10 บ. ขึ้น XD 7 เม.ย.65 จ่าย 26 เม.ย.65
ตามคาด! SCC อวดปี 64 กำไรโต 38% แตะ 4.7 หมื่นลบ. รับรายได้ 3 ธุรกิจขยายตัว แจกปันผล 10 บ. ขึ้น XD 7 เม.ย.นี้
26 ม.ค. 2565

บริษัท ปูนซิเมนต์ไทย จำกัด (มหาชน) หรือ SCC รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้

สำหรับผลการดำเนินงานงวดปี 2564 มีกำไรเพิ่มขึ้น เนื่องจากบริษัทฯ มีรายได้จากการขายเท่ากับ 530,112 ล้านบาท เพิ่มขึ้น 33% จากปีก่อน จากผลการดำเนินงานที่ดีขึ้นของทุกกลุ่มธุรกิจ ส่วนใหญ่จากราคาและปริมาณขายของสินค้าเคมีภัณฑ์ที่เพิ่มขึ้น และมี EBITDA เท่ากับ 91,867 ล้านบาท เพิ่มขึ้น 23% จากปีก่อน
โดยธุรกิจซีเมนต์และผลิตภัณฑ์ก่อสร้าง มีรายได้จากการขาย 182,529 ล้านบาท เพิ่มขึ้น 6% จากปีก่อน ส่วนธุรกิจเคมิคอลส์ มีรายได้จากการขาย 238,390 ล้านบาท เพิ่มขึ้น 62% จากปีก่อน เนื่องจากราคาและปริมาณขายสินค้าที่สูงขึ้น รวมไปถึงจากค่าเงินบาทอ่อนค่าลง และธุรกิจแพคเกจจิ้ง มีรายได้จากการขายเท่ากับ 124,223 ล้านบาท เพิ่มขึ้น 34% จากปีก่อน
รวมทั้งมีส่วนแบ่งกำไรจากบริษัทร่วมเท่ากับ 17,543 ล้านบาท เพิ่มขึ้น 8,087 ล้านบาท จากปีก่อน โดยส่วนแบ่งกำไรจากบริษัทร่วมในธุรกิจเคมิคอลส์เท่ากับ 11,577 ล้านบาท หรือคิดเป็น 66% ของทั้งหมด เพิ่มขึ้น 6,544 ล้านบาท จากปีก่อน ขณะที่ส่วนแบ่งกำไรจากบริษัทร่วมจากธุรกิจอื่นเท่ากับ 5,966 ล้านบาท หรือคิดเป็น 34% ของทั้งหมด เพิ่มขึ้น 1,543 ล้านบาท จากปีก่อน
นอกจากนี้บริษัทฯ ประกาศจ่ายปันผลจากงวดดำเนินงานวันที่ 1 ก.ค. 2564 ถึงวันที่ 31 ธ.ค. 2564 เป็นเงินสดในอัตราหุ้นละ 10 บาท กำหนดขึ้นเครื่องหมาย XD วันที่ 7 เม.ย.2565 และกำหนดจ่ายเงินปันผลในวันที่ 26 เม.ย. 2565
ขณะที่ก่อนหน้านี้บล.เมย์แบงก์ (ประเทศไทย) ระบุในบทวิเคราะห์ว่า คาด SCC จะประกาศผลประกอบการในวันที่ 26 ม.ค.2565 และคาดว่าผลประกอบการไตรมาส 4/2564 จะฟื้นตัวมีกำไร 8,700 ล้านบาท (เพิ่มขึ้น 28% เมื่อเทียบจากไตรมาสก่อน และเพิ่มขึ้น 8% เมื่อเทียบจากปีก่อน หากหักการตั้งสำรองในไตรมาส 3/2564 กำไรปกติไตรมาส 4/2564 จะชะลอตัวลง 3% ซึ่งเป็นระดับที่ไม่เด่น เมื่อเทียบกับที่คาดหวังก่อนหน้านี้ซึ่งประเมินกำไรประมาณ 1 หมื่นล้านาท เนื่องจากถูกกระทบจากต้นทุนที่ปรับขึ้น ในขณะที่ราคาขายมีระยะเวลาในการปรับขึ้น ปรับประมาณการลงเล็กน้อย 2% รวมปี 2564 กำไรจะอยู่ที่ 47,568 ล้านบาท เพิ่มขึ้น 39% เมื่อเทียบจากปีก่อน
ส่วนแนวโน้มปี 2565 คาดจะดีขึ้นจากปี 2564 แต่การเติบโตจะไม่สูง โดยทั้งสามธุรกิจมีทิศทาบวก โดยเฉพาะบรรจุภัณฑ์ครบวงจรจะเติบโตเด่น คาดปันผลกำไรครึ่งปีหลังอีก 8.5 บาท รวมปี 2564 เท่ากับ 17 บาทคิดเป็นอัตราเงินปันผลตอบแทน 4.4% คงแนะนำซื้อเป้าหมาย 520 บาท
 
 